### 2’ yemîn Mihrîcana Fîlman A Amed Bi Dirûşmeya “Sînemaya Bêsînor” Destpê Dike.

### “Hunerli hember derewan, zilm, şer û pêvçûnên bê wate ku qet naqedin û her wiha li hember hemû tiştên xerab mirovan hişyar dike. Çi dibe bila bibe, peywîra hunerê ya yekemîn berxwedêrî ango berxwedan e.” Yaşar Kemal

### 2’yemîn Mihrîcana Fîlman A Amed bi dirûşmeya “Sînemaya Bêsînor”di navbera 22-25 ê meha Berfanbarê de ewê pêk were.

### Îro roj ev axa ku em li ser dijîn, di bin nîrên pêkûtî, qirkirinên siyasî, qedexekirin û dagirkeriyê de ye. Di nava van şert û mercan de peywîra hunerê û hunermendan ne ewe ku xwe paşve vegerînin û bêdeng bimînin; berovajî vê yekê ji bo rastiya vî zemanî were fêhmkirin û vegotin pêwîste huner û hunermend dengê xwe bi berz bilind bikin û bêdeng nemînin.

### Me difikirî ku em îsal mihrîcana xwe di navbera 4-13 ê meha Mijdarê de pêkbînin, lê bele li hember vîna gel bertek hate nîşandan û Hevserokên Şaredariya Bajarê Mezin Ya Amedê hatin girtin û di şûna wan de kayyım hatin peywîrdarkirin. Ji ber vê sedemê 2’yemîn Mihrîcana Fîlman A Amed di dîroka ku me fikirî bû de pêk nehat. Lê dîsa jî mihrîcana ku perçeyek nasname û têkoşîna vî bajarî bû diviyabû pêk were. Ji bo pêk were hincetên wê yên eşkere jî li holê ne. Em, di bin van zext û zordariyan de berpirsyariya dîrokî ku niha li ser milê me wek barek giran disekine dixwazin bi cî bînin û mihrîcana xwe li gel van şert û mercên zahmet bi hêza gelê xwe û bi alîkariya rêxistin û komaleyên demokratik dixwazin pêk bînin. Ji bo vê yekê em amadekariyên xwe dikin.

### Huner di xwezaya xwe de xwedî hêzek muhalîf ango dijber e. Di nav hemû şert û mercan de li hember zilm, tundî û zordariyê ye. Ji bo maf, dad, azadî, wekhevî, jin, zarok, penaber, koçeber û xizanan, bi kurtasî ji bo qad û jiyanek azad her wiha ji bo mirov bi dildarî, bi aqilek pak, wijdan û rûmeta xwe xebatek bimeşîne tu hêz nikare li hember mirov bibe asteng û mohr li ramanên me bixe. Di vî wextî ku em pêdivî bi nêrînên nû, xwemal û afirîner dibînin de, em dixwazin fîlmê ku heqîqetê vedibêjin derxin pêşberî gelê xwe da ku heqîqet were zanîn.

**Em ji bo Mihrîcana Fîlman A Amed, li dostên xwe yên sînemager û ekîbên festîvalên din bangewaziya hevkariyê dikin.** Werin hûn jîdi navbera 22-25 ê Berfanbarê de li welat û bajarên ku hûn lê dijîn û xebat dimeşînin hêz bidin 2’yemîn Mihrîcana Fîlman A Amed. Li van bajaran bi nîşandana fîlman hêz û bawerî bidin mihrîcana me.

Ji bo vê yekê, bi dirûşmeya **“Sînemaya Bêsînor”** tenê ne li Amedê, li hemû qad û bajarên ku baweriya hunera şoreşgerî heye em fîlman nîşan bidin. Li bajarê ku em ê lê mihrîcana xwe pêk bînin gelek sazî, rêxistin û komale deriyên salonên xwe ji bo mihrîcana me vekirin û alîkarî dan me. Em ê di van rojên giran de vê helwesta wan qet ji bîr nekin. Ji lewre jî em spasdariyên xwe pêşkeşî wan dikin.

Komîteya Festîvala Fîlman A Amed

Facebook :<https://www.facebook.com/amedfilmfest>

Twitter: <https://twitter.com/amedff>